CELEX: 32016D0017
Language: sk
Date: 2016-01-07 00:00:00
Title: Vykonávacie rozhodnutie Komisie (EÚ) 2016/17 zo 7. januára 2016, ktorým sa podľa smernice Rady 2002/53/ES povoľuje Spojenému kráľovstvu zakázať na svojom území obchodovanie s jednou z odrôd konope uvedených v spoločnom katalógu odrôd poľnohospodárskych rastlinných druhov

8.1.2016   
            
            
               SK
            
            
               Úradný vestník Európskej únie
            
            
               L 5/7
            
         VYKONÁVACIE ROZHODNUTIE KOMISIE (EÚ) 2016/17
   zo 7. januára 2016,
   ktorým sa podľa smernice Rady 2002/53/ES povoľuje Spojenému kráľovstvu zakázať na svojom území obchodovanie s jednou z odrôd konope uvedených v spoločnom katalógu odrôd poľnohospodárskych rastlinných druhov
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 18,
   keďže:
   
               (1)
            
            
               Komisia v súlade so smernicou 2002/53/ES uverejnila spoločný katalóg odrôd poľnohospodárskych rastlinných druhov v sérii C Úradného vestníka Európskej únie
                   (2), ktorý obsahuje aj určité odrody konope.
            
         
               (2)
            
            
               V článku 32 ods. 6 nariadenia Európskeho parlamentu a Rady (EÚ) č. 1307/2013 (3) sa stanovuje, že v snahe zabrániť poskytnutiu podpory na nelegálne plodiny, možno na plochy využívané na pestovanie konope poskytnúť podporu len v prípade, že obsah tetrahydrokanabinolu používaných odrôd nepresahuje 0,2 %.
            
         
               (3)
            
            
               V článku 45 ods. 3 vykonávacieho nariadenia Komisie (EÚ) č. 809/2014 (4) sa stanovuje, že ak priemer všetkých vzoriek danej odrody konope prekročí obsah tetrahydrokanabinolu stanovený v článku 32 ods. 6 nariadenia (ES) č. 1307/2013 v druhom roku, členský štát požiada o povolenie zakázať obchodovanie s touto odrodou v súlade s článkom 18 smernice 2002/53/ES.
            
         
               (4)
            
            
               Komisia dostala 28. apríla 2015 žiadosť Spojeného kráľovstva o povolenie zakázať obchodovanie s odrodou konope Finola, pretože obsah tetrahydrokanabinolu v nej prekročil druhý rok za sebou povolenú hranicu 0,2 %.
            
         
               (5)
            
            
               Na základe týchto informácií by sa malo žiadosti Spojeného kráľovstva vyhovieť.
            
         
               (6)
            
            
               S cieľom umožniť Komisii informovať ostatné členské štáty a aktualizovať spoločný katalóg odrôd poľnohospodárskych rastlinných druhov by malo Spojené kráľovstvo informovať Komisiu o dátume, od ktorého chce povolenie udelené týmto rozhodnutím uplatňovať.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Spojenému kráľovstvu sa povoľuje zakázať obchodovanie s odrodou konope Finola na celom svojom území alebo v jeho častiach v súlade s článkom 18 smernice 2002/53/ES.
   Článok 2
   Spojené kráľovstvo oznámi Komisii dátum začiatku uplatňovania povolenia uvedeného v článku 1.
   Článok 3
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 7. januára 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 193, 20.7.2002, s. 1.
   
      (2)  Najaktuálnejšie úplné znenie: Ú. v. EÚ C 450, 16.12.2014, s. 1.
   
      (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).
   
      (4)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).